CELEX: C2005/182/43
Language: et
Date: 2005-07-23 00:00:00
Title: Kohtuasi C-185/05: Euroopa Ühenduste Komisjoni 26. aprilli 2005. aasta hagi Itaalia Vabariigi vastu

23.7.2005   
            
            
               ET
            
            
               Euroopa Liidu Teataja
            
            
               C 182/23
            
         Euroopa Ühenduste Komisjoni 26. aprilli 2005. aasta hagi Itaalia Vabariigi vastu
   (Kohtuasi C-185/05)
   (2005/C 182/43)
   Kohtumenetluse keel: itaalia
   Euroopa Ühenduste Komisjon esitas 26. aprillil 2005 Euroopa Ühenduste Kohtule hagi Itaalia Vabariigi vastu. Euroopa Komisjoni esindajad on komisjoni õigustalituse ametnikud B. Schima ja F. Amato.
   Komisjon palub Euroopa Kohtul:
   
               1)
            
            
               tuvastada, et kuna Itaalia Vabariik:
               on jätnud jõusse sellised sätted, nagu 1999. aasta seadusandliku dekreedi nr 344 artikli 9 lõiked 3 ja 4, mille kohaselt võib käitise, kus on märkimisväärsetes kogustes ohtlikke aineid, käitaja tööd alustada ilma, et asutus, kes peab ohutusaruande osas seisukoha võtma, oleks käitajale selgesõnaliselt edastanud esitatud ohutusaruande läbivaatamise tulemused;
               on jätnud jõusse sellise sätte, nagu seadusandliku dekreedi nr 344/1999 artikli 21 lõike 3, mille kohaselt ei pea pädev asutus, kui käitaja poolt õnnetuste vältimiseks ja nende tagajärgede leevendamiseks võetavad meetmed on ebaadekvaatsed, keelama töö alustamist;
               on jätnud vastu võtmata siduva sätte, mis näeks ette, et inspekteerimised oleksid piisavad käitises kasutatavate tehniliste, korralduslike ja juhtimissüsteemide plaanipäraseks ja süstemaatiliseks läbivaatamiseks, tagades eelkõige selle, et käitaja suudab tõendada, et ta on võtnud erinevate käitises toimuvate tegevuste puhul suurõnnetuste vältimiseks vajalikud meetmed ja et käitaja suudab tõendada, et ta on näinud ette vajalikud vahendid piiramaks õnnetuse tagajärgi nii käitise territooriumil kui ka väljaspool seda;
               ja on jätnud vastu võtmata sätte, mis näeks ette, et inspekteerimised tagaksid selle, et ohutusaruandes või mis tahes muus esitatud aruandes sisalduvad andmed ja teave kajastavad asjakohaselt käitises valitsevaid olusid,
               siis on Itaalia Vabariik rikkunud direktiivi 96/82 (1) artikli 9 lõikest 4, artikli 17 lõikest 1 ja artikli 18 lõike 1 esimesest, teisest ja kolmandast taandest tulenevaid kohustusi;
            
         
               2)
            
            
               mõista kohtukulud Itaalia Vabariigilt välja.
            
         Õiguslikud alused ja peamised argumendid
   Nõukogu 9. detsembri 1996. aasta direktiiv 96/82/EÜ ohtlike ainetega seotud suurõnnetuste ohu ohjeldamise kohta näeb ette, et käitise, kus on ohtlikke aineid, käitaja peab pädevale asutusele esitama ohutusaruande. Itaalia Vabariik võttis direktiivi siseriiklikku õigusesse üle 17. augusti 1999. aasta seadusandliku dekreediga nr 334.
   Esiteks väidab komisjon, et direktiivi artikli 9 lõike 4 kohaselt ei saa käitaja enne tööd alustada, kui pädev asutus ei ole seda selgesõnaliselt lubanud.
   Seadusandlik dekreet seevastu lubab käitajal tööd alustada ilma, et pädev asutus oleks käitajale selgesõnaliselt edastanud esitatud ohutusaruande läbivaatamise tulemused.
   Direktiivi artikli 17 lõikest 1 tulenevalt peab pädev asutus keelama töö, kui käitaja poolt õnnetuste vältimiseks ja nende tagajärgede leevendamiseks võetavad meetmed on ebaadekvaatsed.
   Seadusandlik dekreet sellist pädeva asutuse kohustust ette ei näe.
   Lõpetuseks peavad liikmesriigid direktiivi artikli 18 lõike 1 kohaselt vastu võtma siduva sätte, mis näeks ette inspekteerimised, mis oleksid piisavad käitises kasutatavate tehniliste, korralduslike ja juhtimissüsteemide plaanipäraseks ja süstemaatiliseks läbivaatamiseks, tagades eelõige selle, et käitaja suudab tõendada, et ta on võtnud erinevate käitises toimuvate tegevuste puhul suurõnnetuste vältimiseks vajalikud meetmed, ja et käitaja suudab tõendada, et ta on näinud ette vajalikud vahendid, piiramaks õnnetuse tagajärgi nii käitise territooriumil kui ka väljaspool seda. Lisaks peavad liikmesriigid direktiivi artikli 18 lõike 1 kohaselt vastu võtma sätte, mis näeks ette, et inspekteerimised tagaksid selle, et ohutusaruandes või mis tahes muus esitatud aruandes sisalduvad andmed ja teave kajastavad asjakohaselt käitises valitsevaid olusid.
   Seadusandlikus dekreedis ei ole neid sätteid ikka veel rakendatud, vaid on piirdutud viitamisega hilisemale rakendusdekreedile, mida tänaseks päevaks ei ole veel vastu võetud.
   Eelneva valguses väidab komisjon, et Itaalia Vabariik on rikkunud direktiivi 96/82 artikli 9 lõikest 4, artikli 17 lõikest 1 ja artikli 18 lõike 1 esimesest, teisest ja kolmandast taandest tulenevaid kohustusi
   
      (1)  EÜT L 10, 14.1.1997, lk 13.